JKW-KABAB-18-TSHA-048-wylie
rdo rje sems dpa' la brten pa'i bla ma mchod pa'i cho ga bde chen lam bzang gi bsnyen sgrub bya tshul bde chen shing rta bzhugs//__bde stong sgyu 'phrul drwa ba'i mtshan dang sku'i/__/dkyil 'khor rgya mtshor khyab pas rigs kun bdag__/bla ma mchog dang dbyer med der btud nas/__/de yi cho ga'i bsnyen sgrub bya tshul 'chad/__/de yang lhag pa'i lha rab 'byams kyi spro bsdu'i byed po dpal ldan bla ma rdo rje sems dpa' la/__bsgrub bya'i lha'i rigs kyi sgo nas dbye na/__gsang chen rigs gcig__/sku gsung thugs kyi rigs gsum/__de nyid rigs lnga/__zhi khro rigs brgya/__bsam yas sgyu 'phrul drwa ba sogs dkyil 'khor dang tshom bu gtso rkyang gi rgyas bsdus dang*/__sgrub byed kyi phrin las la/__rgyud sde chen po bzhi dang 'brel ba'i bka' gter dag snang gsar rnying ring lugs du ma zhig bzhugs pa las/__'di ni dpal rdo rje sems dpa' sgyu 'phrul drwa ba rtsa ba'i rgyud las/__mkha' dkyil dwangs pa'i dbyings nyi zla/__/ye shes rgyal po stangs dpyal sgom/__/rgyal ba'i dkyil 'khor rab 'byams ni/__/ma lus pa ni bsgom par 'gyur/__/zhes gsungs pa ltar/__de thams cad kyi 'phro gzhi gsang chen rigs gcig tu sgrub pa zhes lhag pa'i lha gcig sgrub pas dkyil 'khor rab 'byams 'grub par 'gyur ba'i man ngag khyad par can te/__kun mkhyen bla ma 'jigs med gling pa'i dgongs gter rtsa ba la/__thams cad mkhyen gzigs many+dzu g+ho Shas man ngag gi lam srol rgyas par phyes pa'i chos bka' ste/__de yang rdzogs pa chen po klong chen snying thig gi thun mong ma yin pa'i dgongs pa ltar bla ma dang yi dam dbyer med du bsgrubs pas/__lhan skyes nam mkha' lta bu'i mchog gi dngos grub gtso bor gyur pa'i las thams cad thogs med du grub tshul bla na med pa 'di'i bsnyen sgrub ji ltar bya ba'i tshul 'chad pa la/__bsnyen sgrub gnyis las/__dang po la sbyor ba sngon 'gro'i chos dang*/__dngos gzhi nyams len gnyis las/__dang po ni/__gnas khang byi dor byas pas gung du rdor sems kyi sku bris 'bur gang rigs bkram pa'i spyan sngar las byang dkyus su gsal ba'i dkyil 'khor du mchod rdzas yo byad rigs tshogs par byas la/__yar ngo brgyad sogs tshes grangs gza' skar dge ba'i nyin/__phyi thun la bsnyen pa'i dbu 'dzugs pas thog mar gnas gzhi'i bdag por dkar gtor dang*/__nag phyogs la bgegs gtor btang rjes/__sgo drung du rgyal tho 'dzugs la rgyal chen bzhir mchod gtor 'bul zhing bar chad srung ba'i phrin las bcol/__sgrub khang gi phyogs bzhir rgyal chen bzhi dang dpal mgon bdun cu'i dmag gi srung bar mos la/__srung 'khor 'don sgom bya/__sngon 'gro'i gtor ma gnyis mtshams la 'jug grol gyi thog mtha' gnyis las thun gzhan rnams la mi dgos pas/__skyabs yul rang la bsdus zin pa'i rjes/__dbyings kyi ngang las sogs srung 'khor la 'jug__/gnyis pa la sku gsung thugs kyi rnal 'byor gsum las/__thog mar sku bskyed pa phyag rgya'i rnal 'byor ni/__spyir bla ma'i rnal 'byor ltar nyams len gyi gtso bo yin pas/__phyi sgrub bla ma'i rnal 'byor yid bzhin nor bu'i gter gzhung las/__rtag par gang du 'dug pa'i gnas zangs mdog dpal ri dngos yin snyam pa las tha mal du mi lta/__des zhing khams sbyong ba yin no/__/zhes gsungs pa dang mthun par 'dir yang*/__shU n+ya ta'i sngags kyis/__gzung 'dzin gyi rtog pa 'khrul pa'i rgyu/__yul lnga dbang lnga yid shes dang bcas pa 'khrul pa'i 'bras bur snang ba'i ma dag pa'i dngos zhen gyi snod bcud rgyud gsum gyi 'khrul snang thams cad 'ja' tshon ltar dbyings su yal te rig stong rjen pa nyams su myong ba'i chos nyid kyi rang rtsal/__snod bcud rang bzhin rnam dag sprul pa'i zhing gi bye brag shar phyogs mngon par dga' ba'i bkod pa'i gsal snang sgrub pa gal che ste/__zhing khams de'i bkod pa ni rig pa rang shar chen po'i rgyud las/__'di nas shar phyogs 'jig rten khams na/__zhing khams mngon par dga' ba zhes bya ba yod de/__sprul pa'i sku'i zhing khams de na/__sprul pa'i sku rdo rje sems dpa' zhes bya ba/__de bzhin gshegs pa thams cad kyi dbang bskur ba dam pa thob pa'i gnas de na gzhal yas khang gi yon tan dpag tu med pa yod de/__de yang 'di lta ste/__rin po che shel las grub pa'i khang pa sgo bzhi dang ldan pa/__rin po che'i rta babs dang ldan pa/__sa gzhi thams cad rin po che shel las grub pa/__shin tu yid du 'ong ba/__blta na sdug pa/__them skas dang*/__skar khung dang ldan pa/__sgo bzhi na seng skar chen po bzhi yod pa/__seng skar nas nyi ma 'char ba rin po che shel las grub pa la phog nas nang du nyin mo 'od lnga'i snang ba lhug par 'char ba'o/__/gzhal yas khang de'i phyi rol na/__yan lag brgyad dang ldan pa'i chu'i 'obs yod pa/__de la nad kyi btab pa rnams kyis 'thung ba na nad 'tsho bar 'gyur la/__de'i phyi na mtshe'u brgyad yod de/__de rnams kyi nang na'ang bya skad snyan pa sna tshogs te/__de'ang 'di lta ste/__bya'i rgyal po ngang pa gser ldan dang*/__mthing ril dang*/__bya ka li dang*/__ne tso mi skad shes pa dang*/__khu byug dang*/__shang shang te'u dang*/__ri skeg dang*/__de la sogs te bya skad snyan pa'i bya rigs stog phrag brgyad cu dang*/__yid du 'ong ba'i bya 'di lta ste/__kang ka ri dang*/__sbab dang*/__zer mo dang*/__lha'i bya dril bu'i skad can dang*/__bya kri ti pa gser gyi rdo rje'i gzugs la sogs te/__g.yu'i mdog ltar sngo ba dang*/__dung gi mdog ltar dkar ba dang*/__byi ru'i mdog ltar dmar ba dang*/__in+d+ra nI la ltar ljang ba la sogs te/__yid du 'ong ba dang*/__skad snyan bsam gyis mi khyab pa yod do/__/de'i phyi rol na rin po che sna bdun gyi lcags ri yod do/__/de rnams kyi dbus na rin po che sna bdun las byas pa'i khri chos 'chad pa'i stan dang ldan pa yod do/__/der sprul pa'i sku rdo rje sems dpa' zhes bya ba de/__srod la 'khor rnams la rgyu'i chos 'chad do/__/nam phyed na gsang sngags phyi'i chos 'chad do/__/tho rangs nang gi chos 'chad do/__/nyi ma phyed na rdzogs pa chen po 'bras bu bla na med pa'i chos 'chad do/__/de yang zhag re na'ang chos thun bzhi bzhi 'byung ngo*/__/de na gnas pa'i byang chub sems dpa' de dag kyang skye ba gcig gis thog pa sha stag go__/lo yang lnga brgya lnga bcu thub bo/__/zhing khams de na zas dang skom yang yid la dran pa tsam gyis tshim pa yod do/__/de na nad med pas mchog tu bde la/__byung srid na'ang chu yan lag brgyad dang ldan pa de 'thungs pas nad sel te/__me tog sna tshogs kyis sprul pa'i sku de la mchod pa cher byed pa sha stag go__/gzhal yas khang de'i zur bzhi na/__mu tig las bskrun pa'i mchod rten bzhi yod do/__/de bzhi'i bar na dril bu g.yer kha'i drwa bas thag pa sprel nas yod do/__/thag pa de rlung gis bskyod pa dang dril bu'i sgra yid du 'ong ba sna tshogs 'byung ngo*/__/phyogs bzhir dar sna tshogs kyi ba dan bzhi yod do/__/de rlung gis bskyod pa las dri zhim pa sna tshogs 'byung ngo*/__/gzhal yas khang de ni shar phyogs na dpag tshad lnga brgya 'das pa'i steng na yod do/__/der skyes pa'i byang chub sems dpa' de dag kyang sum cu rtsa gsum gyi lha dang longs spyod mnyam pa sha stag go__/shar phyogs kyi sprul pa'i sku'i zhing khams ni de bzhin du yod do/__/zhes gsungs pa ltar zhing khams kyi bkod pa yongs su rdzogs pa la sems bzung ste gsal snang legs par sgrub cing*/__zhing de'i dbus su rang nyid kyang tha mal gyi snang shes mi rung bas rdo rje sems dpa' yab rkyang dkar po longs sku'i chas ldan zhabs g.yas brkyang sems dpa'i skyil krung can du bsgoms pa'i mdun du mchod pa'i sprin rgya mtsho'i dbus na glang chen thal kar brgyad kyis btegs pa'i rin po che'i khri dang pad zla'i steng du ngo bo rtsa ba'i bla ma la rnam pa rigs thams cad kyi khyab bdag rdo rje mi bskyod pa sku mdog dkar gsal/__yum snyems ma dkar mo gri thod can dang sbyor ba/__mnyen lcug 'khril ldem gzhon tshul can gsal 'tsher lhun sdug gzi byin 'bar ba ste zhi tshul dgu dang*/__dar dkar po gser gyi ngang ris can gyi stod g.yogs/__tshi gu'i smad dkris/__cod pan/__zi ldir/__gar gyi phu dung ste dar gyi chas gos lnga dang*/__rin po che'i dbu rgyan/__snyan rgyan/__mgul rgyan/__se mo do/__do shal ska rags/__phyag zhabasakyi gdu bu ste rin po che'i rgyan brgyad kyis mdzes pa snang stong gnyis su med pa dwangs gsal 'ja' tshon lta bur gsal ba'i thugs kar dwangs ma'i thig le'i dbus su gtso bo rigs lnga yab yum zhal sbyor/__de re re'i g.yas g.yon du phyi nang gi sems dpa' lcam dral brgyad/__de'i phyi rol gyi shar dang nub tu gnyis gnyis/__lho dang byang du re re ste thub pa drug__/phyogs bzhir sgo ba yab yum brgyad bcas zhi ba zhe gnyis thabs bde ba chen po'i rang bzhin rig pa skur smin pa zhi tshul dang*/__dbu'i nang bde chen 'khor lo klad pa dung khang gi gzhal yas su gtso bo che mchog__/mdun du bud+d+ha he ru ka__/phyogs bzhir khrag 'thung rigs bzhi yab yum/__de'i phyi rol du gnas yul gyi ma mo bcu drug__/phyogs bzhir dbang phyug bdun re/__sgo ma bzhi ste shes rab dbyings kyi rang gdangs khrag 'thung lnga bcu rtsa brgyad/__rdo rje'i phung khams skye mched la gdod nas lhun rdzogs su bzhugs par gsal zhing*/__kun mkhyen bla mas yum bka'i bsnyen yig lhan thabs su/__khyad par rang gi phung po khams dang skye mched dbang yul rnam shes tshogs brgyad dang bcas pa ma dag pa sems can gyi dus su de dang der snang yang*/__bskyed rim zab mo'i dag bya dag 'bras lha'i rang bzhin du rnam par dag pa'i ngo bo chos nyid ma 'khrul pa shes shing lam du longs pa'i gsal snang brtan pa la ni rang bzhin yongs grub chen po'i bskyed r-im zhes bya'o/__/zhes dang*/__rigs brgya'i sku mdog phyag mtshan kun bzang yab yum mnyam bzhag dang thal sbyar chos 'byung gi rgya/__rigs lnga g.yas rang rtags g.yon dril bu/__yum rnams g.yas dril bu g.yon rang rtags so so'i sku mdog rigs kyi nges pa dang*/__gzhan dag gsang 'grel phyogs bcu mun sel ltar shes dgos par gsungs shing*/__khyad par bla ma'i rnal 'byor gyi don po mos gus te/__dpal sprul rin po ches/__bla ma bsten thabs mos gus yin gyi zhe sa min/__/bla ma sgrub thabs mos gus yin te gsol 'debs min/__/mos gus yod na ji ltar byas kyang byin rlabs 'jug__/mos gus med na ji ltar byas kyang phan pa med/__/ces gsungs pas/__nga'i bla ma de bzang po yin/__bdag la bka' drin che snyam pa tsam mi 'ong*/__rang la dngos su bla ma mtshan ldan yod na de dang*/__dmigs bsal med na gu ru rin po che dang*/__kun mkhyen klong chen yab sras rnams ngo bo rigs dang dkyil 'khor gyi khyab bdag rdo rje sems dpa' nyid gdod nas yin pa la sangs rgyas kyi gzugs sku dngos su mjal ba'i blo mig med pa la tha mal mi'i gzugs su byon nas dbang dang gdams ngag ston pa rgyud sde rab 'byams las gsungs pa'i nges shes kyis/__gnas tshul ji lta ba bzhin du bde bar gshegs pa kun gyi ye shes sgyu ma'i sku rdo rje sems dpar dngos su bsgoms pas/__sangs rgyas dngos las dbang dang dngos grub len nus pa'i mthu thob par 'gyur bas de ltar sgom pa ste/__sku'i ba sbu rer yang sangs rgyas kyi zhing dang ston pa rdul snyed du rdzogs pa'i dge 'dun gsung skad cig rer yang chos sgo rab 'byams ston pa'i dam chos/__thugs de bzhin gshegs pa thams cad dang ro mnyam rdo rje'i sangs rgyas/__rang la gdams ngag ston pa'i bla ma de rnams zhal mthong ba tsam gyis tha mal rnam rtog 'gag pa/__spyan gzigs pa tsam gyis byin rlabs kyi zil 'bebs pa/__thugs dgongs pa gtad pa'i mod la ye shes btsan thabs su 'char ba'i yon tan phun sum tshogs pa thams cad stsol nus pa'i dgos 'dod 'byung ba'i nor lha/__gcig chog rgyal po skyabs gnas kun 'dus gnas skabs dang mthar thug gi 'dod don thams cad gsol ba btab pa tsam gyis bde blag tu stsol nus pa sangs rgyas gzhan las thugs rje myur ba'i phrin las mkha' 'gro chos skyong du ston pa'i bdag nyid du gsal/__rdo rje gsum gyi sa bon gyis ye shes kyi 'khor lo spyan drangs nas bstim/__dbang bskur rgyas gdab bcas spyi ltar bya'o/__/gnyis pa gsung bzlas pa sngags la/__bzlas pa dngos dang*/__tshogs bsags sgrub pa'i rnal 'byor gnyis/__dang po la bsnyen pa nye bsnyen gnyis las/__dang po ni/__bsnyen pas thugs dam bskul phyir mdor bsdus pa'i yan lag bdun pa gsol gdab thugs dam bskul ba la nan tan byas la/__gnyis pa nye bsnyen dngos ni/__zhi khro sprel ma'i rtsa sngags gsol 'debs kyi tshul du bzlas la/__rang gi sems kyi gshis brjod med/__mdangs 'gag med/__rtsal mos gus su dung nge ba'i ngang ma shor bar byas la/__snang grags rig gsum de nyid/__rang snang dpal ldan bla ma'i sku gsung thugs kyi rnam rol 'ba' zhig blta ba la bslab/__de nas bla ma'i gnas gsum 'od zer spro bsdu'i brda yi dbang len blos gang 'chun la 'bad/__dmigs pa legs par gsal ba na dbang lha sprul pa'i dbang len rgyas pas dbang bzhi rdzogs par len/__mdor na bya rgyu dam chos dang*/__re sa bla ma las med par kho thag bcad nas 'du 'dzi ci chod dang*/__g.yeng ba ji zhig byas nas/__bla ma'i rnam thar min pa bsam rgyu med pa/__mos gus bsgom pa min pa bya rgyu med pas bzlas brjod bya/__de yang sngags don la/__oM AHhU~M rdo rje gsum gyi sa bon/__gu ru bla ma/__badz+ra sa twa yi dam zhi ba'i khyab bdag rdo rje sems dpa'/__ru lu ru lu hU~M b+h+yo hU~M:khro bo'i spyi snying ste/__mdor na bla ma yi dam gcig dril du bsgrubs pas/__lhag pa'i lha rab 'byams 'bad med du 'grub pas ched du sgrub mi dgos te/__zhes lha dang*/__sngags kyang rta mchog rol pa las/__gsang sngags rgyal po bla med pa/__/lan gcig brjod pa tsam gyis kyang*/__/sdig pa ma lus zad byed cing*/__/las rnams thams cad 'grub par gsungs/__/zhes dang*/__rdo rje sems dpa' thugs kyi sgrub pa las/__de ltar bzlas pa'i yon tan gyis/__mtshams med lnga yi sgrib sbyang shing :__sangs rgyas kun gyi sras su dgongs:__zhes dang*/__dus gsum gyi rgyal ba thams cad kyi ngo bo dpal ldan rdo rje sems dpa'i snying po yi ge drug pa/__mtshan 'di gang gis thos pa des sngon sangs rgyas mang po la bya ba byas pa yin te/__rdo rje sems dpa'i zhing khams su nges par 'byung bar 'gyur ba dang*/__rgyal ba rnams kyi byin gyis brlab pa dang*/__theg pa chen pos nges par 'byung ba dang*/__mngon shes dang ldan zhing lhag mthong gi mig dang ldan pa/__rgyal ba'i sras su nges pa yin no/__/zhes spyi mdo dgongs pa 'dus pa las gsungs/__badz+ra sa twa 'bum phrag gcig brjod na rtsa ba'i dam tshig nyams pa yang zhi bar 'byang ngo*/__/zhes dang*/__de nyid bsdus pa las/__rdo rje sems dpa'i mtshan tsam zhig__/'di ni srung ba rtag chen po/__/skad cig dngos grub thob par 'gyur/__/zhes pas mtshon rgya cher yod do/__/gnyis pa la gnyis las/__dang po/__thugs bsags sbyong sgrub pa'i rnal 'byor yan lag bdun ni/__thun re re bzhin gal che ste yul gnyan por zhu bskul 'phrin dang bcas te byed dgos pa bzhin yan lag bdun pa'i bsags sbyong dang sbrags na rang rgyud dag pa dang*/__tshogs gnyis bsags pa/__mchod yul ji tsam mnyes bzhin du byin rlabs kyi snod du 'gyur zhing*/__dngos grub la nye ba'i dgos pa dang bcas pa'i phyir ro/__/dang po phyag 'tshal ba'i yan lag ni/__rang lus zhing rdul dang mnyam par sprul nas/__mkha' mnyam gyi 'gro ba rnams dang lhan cig lag pa'i thal mo pad+ma kha 'bus pa ltar sbyor zhing*/__lus kyi gnas lnga sa la btud de/__ngag gi phyag 'tshal gyi tshig brjod la/__yid dad gus kyis shugs phyungs nas phyag 'tshal ba ste/__'don tshig tu gsal ba ltar/__bla ma/__yi dam rdor sems/__zhi khro rigs brgya sogs tshig rjes don dran gyis phyag 'tshal de rnams bla ma'i rnam rol du thag bcad pas grub na lus phyag dngos su 'bul/__gnyis pa mchod pa 'bul ba'i yan lag ni/__ngo bo dngos 'byor lus dang longs spyod/__rnam pa yid sprul kun bzang mchod sprin thogs pa'i rdo rje'i lha mo bcu drug__/tshad bzung du med pa'i mchod pa zhes sku gsum gyi zhing gi maN+Dal dang*/__bla med kyi dam rdzas sman raka gtor ma/__bde stong de kho na nyid kyi mchod pas mnyes par byed pa'o/__/gsum pa bshags pa'i yan lag ni/__tshe rabs kyi sdig pa spyi dang khyad par bla ma'i spyan sngar sdom pa gsum gyi tshul khrims khas ma blangs pa med cing lag len blo gtad khel ba gcig kyang med pa'i sdig ltung la gnong 'gyod kyis bshags shing*/__phyin chad mi bgyi ba'i dam bca' bcas rgyud kyi bshags tshig gis kun rdzob dang*/__don dam spyi'i bshags pa byas la yig brgya bzla/__bzhi pa rgyal ba sras bcas kyi ngo mtshar ba'i rnam thar/__'jig rten pas mchod sbyin bgyis pa sogs 'jig rten dang 'jig rten las 'das pa'i dge rtsa che phra dus gsum du bsags pa kun la dbul pos nor bu rnyed pa ltar dga' ba sgom pa dang*/__lnga pa chos 'khor bskor bar bskul ba ni/__srid zhi'i yon tan thams cad chos las 'byung ba dang*/__'gro ba thams cad byang chub mchog gi go 'phang la 'khod kyi bar phyi nyan rang byang sems/__nang bya spyod rnal 'byor phyi rgyud/__gsang ba nang rgyud yo ga gsum gyi chos 'khor bskor bar gsol ba gdab pa dang*/__drug pa mya ngan las mi 'da' bar gsol ba gdab pa ni/__chos de ston pa la bsten pas sangs rgyas byang sems nyan rang so skye bstan 'gro la phan pa thams cad 'gro ba ji srid bar bzhugs par gsol ba gdab/__bdun pa smon lam dang bsngo ba ni/__bsags sbyangs de dag gis mtshon pa'i dus gsum gyi dge tshogs rang gzhan yid can thams cad bla med rdzogs pa'i sangs rgyas kyi go 'phang thob pa'i rgyur smon zhing bsngo ba rnams re re bzhin gnad la thebs par btab pas bla ma brten thabs su sbyor ba rnyed bkur rim gro'i bsten tshul don yang 'dir tshang ngo*/__/gnyis pa bla ma'i rdo rje gsum gyi dkyil 'khor la byin rlabs dbang zhu ba'i phyir sgrub pa chen po dbang len na/__bla ma sras dang bcas pa'i mkhyen brtse nus gsum gyi ye shes bla ma'i sku gsung thugs kyi dkyil 'khor gcig la rdzogs pas de'i byin rlabs zhu ba'i phyir maN+Dal phul zhing gsol gdab sngon du 'gro bas/__sdom bzung dang bsags sbyang gi rgyud dag par byed pa dbang gi snod rung du byas la/__bla ma shin tu dgyes pas thugs rje lhag par g.yos te/__bla ma'i smin mtshams kyi mdzod spu las gdan gsum tshang ba'i dbang lha spros te bum dbang bskur/__yab yum gyi byang sems sangs rgyas 'dus pa'i ngo bo myong bas gsang dbang*/__thugs ka nas shes rab ma spros pas thar pa bsten pa sher dbang*/__rdo rje'i tshig gi ngo sprod pa dbang bzhi pa rnams bskur bas/__rang lus la ngan song gsum dang bde 'gro'i rten skyed byed kyi rtsa rlung thig le'i cha mang po yod pa rgyud klong gsal dang*/__sgyu 'phrul gsang snying sogs las gsungs shing*/__de'i dbal gcog pa dang bde chen dag pa'i gnas su 'gro ba'i lam shul po che bzhin du dbye ba la rtogs byed kyi thabs mkhas phul du+u phyin pa yin pas rim bzhin/__lus kyi las dang rtsa yi sgrib pa sogs bzhi dag__/dbang bzhi thob/__lam bskyed rim sogs bzhi'i snod du 'gyur/__rig 'dzin bzhi'i sa bon thebs/__sku bzhi'i go 'phang thob pa'i skal pa rgyud la bzhag par mos pa ni/__rang gi sgo gsum dang bla ma'i gsang gsum 'dres nas/__bla ma'i 'od gsal thugs kyi thig ler mngon par byang chub pa'i nye rgyu thun mong ma yin pa ste/__'di ni bla ma las sngar thob pa'i smin byed rgyu'i dbang dang sdom pa thob pa'i nus pa gong 'phel du byed pa'i lam dbang zhes bya/__ting nge 'dzin gyi dbang yang yang blang na nyams chag skong zhing byin rlabs 'jug__/ting nge 'dzin gyi dbang len ji tsam dmigs pa gsal brtan de tsam du nus pa che/__de ltar yang yang 'bad pas dbang gi ye shes dngos sam rjes mthun gyi nus pa ci rigs skyes pa rnams rtsal rdzogs brtan pa'i ched shin tu gal che'o/__/bsnyen pa'i skabs bsnyen sgrub la 'jug pa'i thog mtha' dang*/__dus bzang las rgyun du tshogs mchod ma grub kyang rung zhing*/__gtang rag gi mchod bstod nongs bshags nyer bsdu bsngo smon shis brjod bcas bya/__de lta bu'i thun bzhi gsum du byas la rtsa bsnyen 'bum bzhi'am de bzhi 'gyur du byas pa bcu drug__/yig brgya 'bum gcig gam bzhi'i grangs bsnyen thems pas/__cho ga'i gzhung snga ma ltar la/__dbang len gyi skabs bum thod me long shel rdo rnams kyis bdag 'jug len pa dang*/__tshogs skong mchod pa rgyas spros su byas la zhag bdun nam bdun gsum tsam du 'bad pas sgrub pa dang*/__dngos grub len pa ni dbang bzhi blangs pas 'thus la dmigs bsal mi dgos/__gsum pa thugs 'od gsal la 'jug ldang gi rnal 'byor ni/__spyir nges don nang gi bla ma rang rig gnyug ma'i sgo gsum du 'du 'bral med par bzhugs kyang de ngo ma shes pas 'khrul pa la kun rdzob thugs rje rig rtsal gyi bla ma sangs rgyas kun gyi phrin las kyi byed por dge ba'i bshes gnyen gyi rnam par bstan nas don gyi yin lugs ngo sprod mdzad pa po nyid/__dkyil 'khor thams cad kyi khyab bdag rdo rje sems dpa'i rnam pa mdun du gsal btab pa nyid/__bde stong gnyis su med pa'i ye shes kyi thig ler zhu nas snying dbus su thim ste rang sems dang ro gcig tu 'dres pas brjod bral sems kyi rdo rje/__tshig dang yid dpyod kyi ma bsgribs pa rjen ne mthong byung snyam pa'i ngang du ma bcos par bzhag la thugs yid bsre/__slar rtog pa zhig 'phro bar rtsom pa dang snod bcud lha dang zhing khams/__snang grags rig pa bla ma'i sku gsung thugs su lam du khyer ba'i dag snang dang ma bral bar mos gus dung nge bas rgyas btab ste/__mnyam bzhag ci nus bya'o/__/de ltar bla ma'i rnal 'byor bsnyen sgrub yan lag bzhi ldan du bsgoms pas mtshon dus gsum gyi dge ba mtha' dag rang gzhan sems can thams cad tshe rabs thams cad du chos rje bla ma sangs rgyas rin po che yang yang mjal ba'i rten thob pa dang*/__bla ma sangs rgyas su ngo shes/__smin grol gyi snod ldan du gyur/__ji ltar bsnyen pa bzhin nyams su len nus pa'i skal bzang gis tshe 'dir bla ma'i thugs chos sku'i klong du btsan sa zin pa dang*/__gal srid der ma grol na rang sems bla mar bsre ba'i ting 'dzin gyis 'chi ba'i 'od gsal la brtan pa thob nas grol ba dang*/__bar dor bla ma dran pas rig 'dzin gyi zhing du bgrod nus pa'i bsngo smon gyi rgyas 'debs dang shis brjod bcas bya zhing rjes spyod thams cad kyang bla ma'i bka' drin dang yon tan dran pa 'ba' zhig la bslab pas thun dang thun mtshams kyi dge sbyor thams cad bla ma'i rnal 'byor 'ba' zhig nyams len gyi grogs su 'gro ba la bslab par bya'o/__/de ltar bsnyen sgrub legs par grub nas yar ngo'i gza' tshes shis pa zhig la gtang rag gi tshogs mchod rgyas par phul la/__rgyal tho la gtor ma 'bul zhing gshegs gsol byas la tho bsdu ba dang*/__mtshams las grol zhing kha skong zhi ba'i sbyin sreg ni gzhung du gsal ba ltar la/__dmigs bsal bsnyen sgrub kyi kha skong la/__rtsa sngags gu ru badz+ra sa twa'i mthar sarba pA pa~M shAn+tiM ku ru swA hA la grangs bzung*/__'dod gsol/__rnal 'byor pa bdag dang yon gyi bdag po'i nad gdon sdig sgrib 'gal rkyen bar gcod mchod sbyin gyi rdzas dang yo byad ma tshogs pa dang*/__ting nge 'dzin ma gsal ba dang*/__cho ga lhag pa dang nyams pa dang*/__lha gong 'og nor ba thams cad shAn+tiM ku ru swA hA/__zhes sbyar nas bsnyen pa'i bcu cha 'bul lo/__/de ltar bsnyen sgrub legs par grub pas khyad par gyi phrin las/__sdig sbyang khrus/__tshe bsod rgyas pa/__bdud rtsi mchog sgrub/__dbang bskur/__gnas lung*/__rab gnas/__ril sgrub sogs skabs su gang bab nyams su blangs pas nyams chag skong zhing*/__ye shes rgyas pa sogs rang gzhan gyi don gnyis sgrub pa'i thabs la 'bad par bya dgos so/__/mchog thun dngos grub mtha' dag 'byung ba'i gzhi/__/dkyil 'khor rgya mtsho'i khyab bdag rdo rje sems/__/sgrub pa'i thabs tshul nyams su len pa'i tshul/__/bris 'dis 'gro kun rdo rje'i sar phyin shog__/ces rang nyid kyang lam 'dir bsnyen sgrub yang yang bgyis pa'i dad mos kyi 'bri bar sems pa'i steng*/__lho 'brug chos rtse'i bla ma mkhyen yon rmad byung ngag dbang yon tan rgya mtsho dang*/__bum thang nyi lung bshad sgrub dar rgyas chos gling gi byang 'dren 'jam dbyangs brtson 'grus zung nas bsnyen sgrub kyi ched bskul ba bzhin/__'jigs med mkhyen brtse 'od zer rdo rje thugs mchog rtsal gyis lho 'brug spa gro skyer chu dang 'dabs 'byor ba'i bsam gtan gyi spyil bu phun tshogs bkra shis dga' 'khyil nas bris pa 'gro kun bla ma rdo rje sems dpa'i gsang gsum rgyan gyi 'khor lor ci dgar rtsen pa'i rgyur gyur cig__/sarba dA l+yA NaM b+ha wa tu//